CELEX: 62019TN0491
Language: mt
Date: 2019-07-05 00:00:00
Title: Kawża T-491/19: Rikors ippreżentat fil-5 ta’ Lulju 2019 — Vodafone Group et vs Il-Kummissjoni

16.9.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 312/32
            
         
      Rikors ippreżentat fil-5 ta’ Lulju 2019 — Vodafone Group et vs Il-Kummissjoni
      (Kawża T-491/19)
      (2019/C 312/27)
      Lingwa tal-kawża: l-Ingliż
      
         Partijiet
      
      
         Rikorrenti: Vodafone Group plc (Newbury, ir-Renju Unit), Vodafone Consolidated Holdings Ltd (Newbury), Vodafone Finance UK Ltd (Newbury) u Vodafone Jersey Dollar Holdings Ltd (St Helier, Jersey) (rappreżentanti: J. Gardiner, QC, I. Taylor, M. Lane u J. Holland, Solicitors)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla kompletament jew parzjalment id-deċiżjoni tal-Kummissjoni Ewropea C(2019) 2526 finali, tat-2 ta’ April 2019, dwar l-għajnuna mill-Istat SA.44896 implimentata mir-Renju Unit sa fejn tikkonċerna ċ-CFC Group Financing Exemption (l-eżenzjoni fuq il-finanzjament tal-gruppi fil-kuntest tar-regoli relatati mal-kumpanniji barranin ikkontrollati);
               
            
                  —
               
               
                  fi kwalunkwe każ, tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors, ir-rikorrenti jinvokaw sitt motivi.
      
                  1.
               
               
                  L-ewwel motiv, ibbażat fuq li l-Kummissjoni naqset milli twettaq l-obbligu ta’ motivazzjoni tagħha u wettqet żball ta’ liġi meta kkonstatat li r-regoli dwar il-kumpanniji barranin ikkontrollati huma l-qafas ta’ referenza rilevanti.
               
            
                  2.
               
               
                  It-tieni motiv, ibbażat fuq li l-Kummissjoni wettqet żball ta’ fatt u fid-dritt u naqset milli twettaq l-obbligu ta’ motivazzjoni tagħha meta kkonstatat li l-eżenzjoni fuq il-finanzjament tal-gruppi hija deroga.
               
            
                  3.
               
               
                  It-tielet motiv, ibbażat fuq li l-Kummissjoni wettqet żball manifest ta’ evalwazzjoni u naqset milli twettaq l-obbligu ta’ motivazzjoni tagħha meta kkonstatat li l-eżenzjoni fuq il-finanzjament tal-gruppi, sa fejn tikkonċerna l-funzjonijiet umani sinjifikattivi Brittaniċi, ma hijiex iġġustifikata u għalhekk hija selettiva.
               
            
                  4.
               
               
                  Ir-raba’ motiv, ibbażat fuq li l-Kummissjoni wettqet żball ta’ fatt u fid-dritt u naqset milli twettaq l-obbligu ta’ motivazzjoni tagħha meta kkonstatat li l-eżenzjoni fuq il-finanzjament tal-gruppi hija vantaġġ fis-sens tal-Artikolu 107(1) TFUE.
               
            
                  5.
               
               
                  Il-ħames motiv, ibbażat fuq li l-Kummissjoni wettqet żball ta’ liġi meta kkonstatat li ċerti persuni li għandhom dritt għall-eżenjzoni fuq il-finanzjament tal-gruppi rċevew vantaġġ fir-rigward tas-sitwazzjoni ta’ nuqqas ta’ applikazzjoni tal-eżenzjoni fuq il-finanzjament tal-gruppi.
               
            
                  6.
               
               
                  Is-sitt motiv, ibbażat fuq li l-Kummissjoni naqset milli twettaq l-obbligu ta’ motivazzjoni tagħha u wettqet żball manifest ta’ evalwazzjoni meta kkonkludiet li “taxxa fuq il-kumpanniji barranin ikkontrollati” li hija imposta fuq impriżi tal-Unjoni realment stabbiliti hija konformi mal-prinċipju tal-libertà ta’ stabbiliment tal-Unjoni.